Pielikums Nr.1

**Tērauda ražošanas nozares attīstības tendences**

**1. Globālās tendences**

No kopējā tērauda pieprasījuma pasaulē 66% veido Āzija un Okeānija – galvenokārt Ķīna, Japāna, Indija un Dienvidkoreja. ES-28 valstis veido vien nepilnus 10% no kopējā tērauda pieprasījuma. Saskaņā ar Pasaules Tērauda asociācijas prognozēm[[1]](#footnote-1), pasaulē pieprasījums pēc tērauda 2016.gadā pieaugs par 0,7%. Pieprasījumu pamatā nodrošina strauji augošās Āzijas ekonomikas.

1.attēls.**Tērauda pieprasījums pasaulē**

|  |  |
| --- | --- |
| Tērauda pieprasījums pasaulē, 2004.g., % | Tērauda pieprasījums pasaulē, 2014.g., % |
|  |  |

Avots: *World Steel in Figures 2015; World Steel Association*

**2. Tērauda ražošana ES**

2.attēls.**Tērauda pieprasījums ES**

|  |  |
| --- | --- |
| Tērauda pieprasījuma prognozes, milj. tonnas | Tērauda patēriņš ES |
|  |  |

Avots: *Economic and Steel Market Outlook 2015-2016, Q4-2015 Report from EUROREF’s Economic Committee*

Kopš 2013.gada pieprasījums ES pakāpeniski palielinās. Eiropā vairāk nekā 1/3 no tērauda pieprasījuma veido būvniecības nozare, kas 2014.gadā kopumā piedzīvoja nelielu kāpumu (par 1,7%). Straujākais pieprasījuma pieaugums bija autobūves nozarē – par 4,9%. Arī mašīnbūves nozarē 2014.gadā bija vērojams neliels kāpums – par 1,5%, ko galvenokārt ietekmēja ārējais pieprasījums. Cauruļvadu nozarē pieprasījuma pieaugums 2014.gadā bija straujāks – par 3,9%. Tomēr 2015.gadā tērauda pieprasījums cauruļvadu nozarē ir zemāks nekā pērn. Metālizstrādājumu nozarē pieprasījuma pieaugums 2014.gadā bija 2,5%, ko galvenokārt ietekmēja zemākas izmaksas saistībā ar zemām enerģijas cenām.

Saskaņā ar EUROFER **prognozēm** 2015.gadā un 2016.gadā pieprasījums būs augstāks nekā 2014.gadā visās galvenajās tērauda izmantošanas nozarēs (izņemot cauruļvadu nozarē 2015.gadā). Taču vienlaikus kopējais pieprasījums ievērojami atpaliek no 2011.gada līmeņa. Straujākais kāpums 2015.gadā tiek prognozēts autobūves nozarē, kas 2015.gadu jau sākusi ar strauju kāpumu vieglo pasažieru transporta tirdzniecībā visās ES lielākajās valstīs. ES transporta tirgus izaugsmi 2015.un 2016.gadā nodrošinās zemo naftas cenu ietekme uz rīcībā esošajiem ienākumiem, kā arī situācijas uzlabošanās darba tirgū. Arī būvniecības nozarē 2015.gadā pieprasījums nedaudz pieaugs, ko galvenokārt nodrošinās dzīvojamo ēku celtniecības apjomu kāpums, bet 2016.gadā izaugsme būs straujāka. Mašīnbūves nozarē 2015.gadā pieprasījums praktiski saglabāsies iepriekšējā gada līmenī, savukārt uzlabojoties uzņēmējdarbības aktivitātēm 2016.gadā sagaidāms jau straujāks kāpums. Galvenie faktori perspektīvām mašīnbūves nozarē ir konfidences uzlabošanās, zemās izmaksas un finanšu pieejamības uzlabošanās. Cauruļvadu nozarē turpmākās perspektīvas ir vājākas, kas saistītas ar mazāku cauruļvadu izstrādājumu pieprasījumu naftas eksportētājvalstīs. Straujš naftas cenu kritums ir izraisījis investīciju kritumu naftas un gāzes uzņēmumos. Tikmēr saglabāsies mazo cauruļvadu pieprasījums būvniecības, autobūves un metālizstrādājumu nozarēs, kas 2015.gadā nedaudz kompensēs pieprasījuma mazināšanos nozarē. 2016.gadā, izzūdot bāzes efektam, pieprasījums cauruļvadu nozarē pieaugs. Metālizstrādājumu nozarē pieprasījumam 2015.gada otrajā pusē uzlabosies, kas kopumā gadā nodrošinās stabilu pieaugumu. Arī 2016.gads tiek iezīmēts pozitīvi. Vājais eiro kurss attiecībā pret ASV dolāru palielinās eksporta iespējas, savukārt zemās enerģijas izmaksas stimulēs iekšzemes pieprasījumu. 2015.gadā pieprasījuma pieaugumu vairāk ietekmēs privātais patēriņš, bet 2016.gadā – investīciju kāpums.

3.attēls.**ES galveno tērauda izstrādājumu izmantojošo nozaru attīstība**

|  |  |
| --- | --- |
| Nozaru struktūra 2014.gadā, % | Nozaru attīstība 2014.gadā, pieaugums % |
|  |  |

Avots: *Economic and Steel Market Outlook 2015-2016, Q4-2015 Report from EUROREF’s Economic Committee*

**3. ES tērauda ražošanas izaicinājumi**

* **Pasaules tērauda ražošana un patēriņš koncentrējas Austrumāzijā.**

Ķīna, Japāna, Indija un Dienvidkoreja saražo 65% no visa pasaules tērauda. Pašlaik ES ir relatīvi spēcīgas pozīcijas augstas kvalitātes produktu segmentā, vienlaikus konkurenti uzlabo tehnoloģijas un ES tērauda ražotāji saskaras ar risku zaudēt kontroli globālajā tirgū pat ar kvalitatīviem produktiem.

* **Nesabalansēts izejvielu pieprasījums un piedāvājums**

Līdz ar Ķīnas ienākšanu pasaules tērauda arēnā un strauji pieaugot Ķīnas tērauda patēriņam, kapacitātei un ražošanai, tērauda ražošanas nosacījumi piedzīvo globālas pārmaiņas. Strauji augošais Ķīnas pieprasījums pēc tērauda rada pieprasījuma un piedāvājuma neatbilstību pēc dzelzsrūdas.

Ķīnas radītais pieprasījums pēc tērauda, ir veicinājis pieprasījumu pēc izejmateriāliem un esošais izejmateriālu piedāvājuma un pieprasījuma nesabalansētība ievērojami ietekmē ES rūpniecību, jo tā ir ļoti atkarīga no izejmateriālu importa. Valstis ārpus ES ar labāku pieeju izejmateriāliem un enerģijai ir konkurētspējīgākas, piemēram, transporta izmaksu ziņā.

Izejmateriālu pieejamība ir galvenais jautājums nosakot nākotnes investīciju sadali, ar valstīm, kas piedāvā labākus nosacījumus. Nākotnes scenārijs varētu būt tāds, ka galvenie tērauda ražotāji būs izvietoti ārpus ES, ar labu pieeju izejmateriāliem.

* **Negodprātīga tirdzniecības politika**

Kamēr tirgus pieejamības tarifi kļūst nenozīmīgāki, ne-tarifu barjeras kļūst arvien nozīmīgākas. Ne-tarifa barjeras ietver, piemēram, noteikumus, standartus, ierobežojumus valsts iepirkumos, subsīdijas, eksporta un investīciju ierobežojumus un nosacījumus un tirdzniecības veicināšanas jautājumus.

Tirdzniecības aizsardzības instrumenti ietver antidempinga un antisubsīdiju aktivitātes, kas tiek izmantoti ļoti selektīvi un pēc kārtīgas izpētes. Piemēram, ES tērauda nozarē ir ierosinājusi 3 antidempinga lietas pret Ķīnu, kad tā nesen pārpludināja ES tirgu ar Ķīnas tēraudu. Ierosinātas arī 2 antidempinga lietas. Nevienlīdzīgi konkurences noteikumi nostāda ES neizdevīgā stāvoklī. Pēdējos gados ES attiecībās ar Ķīnu ir ieņēmusi vairāk konfrontējošu pozīciju. Šajā sakarā ES-Ķīnas Tērauda Dialogs ir plānots kā palīgs, lai identificētu problēmas, kas ir saistītas ar Ķīnas tērauda ražošanu un eksportu uz ES.

* **Nesamērīgs vides prasību regulējums**

Vides prasību regulējums un ilgtspējīga attīstība ir galvenie konkurētspējas jautājumi. Šajā sakarā notiek karstas debates par Emisijas kvotu tirdzniecības sistēmu (*Emission Trading Scheme* – ETS), kuras mērķis ir jautājumu par Eiropas klimata politiku novirzīt Eiropas līmenī, kas paredz Nacionālo emisiju kvotu sadales plānu atcelšanu.

Tērauda nozares konkurētspējas jautājums, kas saistīts ar ETS ir globāls – kamēr Eiropas tērauda nozare ir spiesta uzņemties papildus izmaksas dēļ obligātās emisijas kvotu tirdzniecības sistēmas, daudzās citās tēraudu ražojošās valstīs ETS samazinājumi ir galvenokārt brīvprātīgi un tāpēc nav salīdzināmi. Tas nostāda ES ražotājus nevienlīdzīgā situācijā ar globāliem konkurentiem.

* **Atbilstoši kvalificēta darbaspēka trūkums nākotnē**

Profesiju struktūra tērauda nozarē pēc pārstrukturēšanās ir mainījusies un darbaspēks sastāv lielā mērā no tehniķiem, inženieriem un menedžeriem. Arī tērauda nozare saskaras ar darbaspēka trūkumu. Pieaugs pieprasījums pēc augsti kvalificētiem darbiniekiem. Tas rada nopietnu izaicinājumu tērauda nozarē, jo samazinās darbaspēks daudzās Eiropas valstīs. Šajā nozarē strādā galvenokārt gados veci cilvēki un viņu pensionēšanās tuvākajos gados var radīt problēmas nozarē.

**4. Tērauda ražošanas izmaksu struktūra**

Tērauda ražošanā lielāko daļu no izmaksām veido izejmateriāli, transports un enerģija.

Tērauda ražošanā lielāko daļu no izmaksām veido izejmateriāli (atkarībā no tērauda ražošanas tehnoloģijas no 40-75% no kopējām izmaksām), transports (2-20% no kopējām izmaksām) un enerģija (7-13% no kopējām izmaksām).

Eiropas tērauda rūpniecība saskaras ar lielu konkurenci attiecībā uz piekļuvi izejmateriāliem. Strauji augot pieprasījumam jaunattīstības valstīs Ķīnā, Indijā, Brazīlijā u.c. strauji pieauga arī pasaules dzels rūdas cenas 2010.-2013.gadā. Kāpumu ierobežoja vājāks pieprasījums pēc metālizstrādājumiem globālās krīzes iespaidā. Taču kopš 2014.gada dzelzs rūdas cenām vērojams kritums gan saistībā ar jaunattīstības valstu pieauguma palēnināšanos, gan pasaules naftas un gāzes cenu kritumu.

|  |  |  |
| --- | --- | --- |
|  | Tērauda ražošana domnas krāsnīs | Tērauda ražošana elektriskā loka krāsnīs |
| Izejmateriāli (rūda/metāllūžņi) | 38,7 | 75,1 |
| Transportēšanas izmaksas | 19,0 | 2,1 |
| Enerģija (akmeņogles/dabasgāze/elektroenerģija/…) | 13,1 | 7,4 |
| t.sk. elektroenerģija | 2,5 | 6,3 |
| Darbaspēks | 4,2 | 2,7 |
| Pārējās izmaksas | 25,0 | 12,7 |
| Kopā | **100,0** | **100,0** |

Avots: *Study on the Competitiveness of the European Steel Sector*

Tērauda ražošanas nozares izmaksas veido arī energoresursu cenu dinamika pasaulē. No visa akmeņogļu patēriņa 95% tiek izlietoti metālu ražošanā. Otrs nozīmīgākais energoresursu veids ir dabasgāze, kuras īpatsvars pēdējos gados ir ievērojami pieaudzis. Trešais izplatītākais energoresursu veids metālu ražošanā ir elektroenerģija.

4.attēls.**Resursu cenu dinamika pasaulē**

|  |  |
| --- | --- |
| Dzelzs rūdas cenas 2007.g. decembris = 100 | Akmeņogļu cenas 2007.g. decembris = 100 |
|  |  |

Avots: *IndexMundi.com*

Tāpat kā izejmateriāliem, arī energoresursiem cenas 2010.-2013. gados ievērojami pieauga pie tam Eiropā saglabājās ļoti liela atkarība no energoresursu importa. Kopš 2014.gada energoresursu cenām bija vērojams straujš kritums saistībā ar pasaules naftas cenu samazināšanos, kas labvēlīgi ietekmē tērauda ražošanu, izņemot naftas un gāzes nozarēs.

Kā vēl viens ražošanas izmaksu faktors ir darbaspēks (2-5% no kopējām izmaksām), kas jaunattīstības valstīs ir ievērojami zemākas.

**5. Metālizstrādājumu eksports un imports**

ES-28 valstu metālu eksports uz trešajām valstīm 2014.gadā bija 106 miljardu EUR vērtībā. Imports no trešajām valstīm bija 94 miljardu EUR vērtībā.

2.tabula.**ES metālu eksports un imports,** miljrd. EUR

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2014 | 2015 I-VII |
| Eksports | 76,3 | 94,2 | 108,4 | 113,6 | 107,2 | 106,2 | 62,9 |
| Imports | 60,9 | 88,2 | 105,8 | 93,7 | 88,4 | 94,0 | 61,5 |

Avots: *Eurostat*

Jāatzīmē, ka 2014.gadā metālizstrādājumu eksports ES iekšējā tirgū bija 263,6 miljardu EUR apmērā. Tas nozīmē, ka tirdzniecība uz trešajām valstīm bija vien 40% apmērā no ES iekšējās tirdzniecības. Galvenie ES-28 eksporta tirgi (metāliem un metālizstrādājumiem) ir ASV, Ķīna, Turcija, Šveice un Krievija.

2014.gadā metālu imports ES pieauga par 6,3%. Tā kā eksporta vērtība šajā periodā samazinājās, tirdzniecības pārpalikums saruka no 18,8 miljardiem EUR 2013.gadā līdz 12,2 miljardiem EUR 2014.gadā.

Jāatzīmē ka strauji sarūkot rubļa kursam 2015.gadā ir ievērojami samazinājies metālu eksports uz Krieviju, savukārt imports ir pieaudzis.

Latvijas metālu eksports 2014.gadā bija 925 milj. EUR vērtībā, bet metālu imports bija 1044 milj. EUR vērtībā. Salīdzinot ar 2013.gadu, gan eksports, gan imports samazinājās attiecīgi par 12% un 4,5%. Tirdzniecības deficīts pieauga no 41,8 milj. EUR 2013.gadā līdz 119,2 milj. EUR 2014.gadā. Melnajiem metāliem 2014.gadā eksports un imports samazinājās attiecīgi par 13,5% un 4,2%, bet metāllūžņiem samazinājās attiecīgi par 1,8% un 35,6%.

2015.gada janvārī-augustā metālu eksports bija 616,1 milj. EUR vērtībā, bet metālu imports – 700 milj. EUR vērtībā. Salīdzinot ar 2014.gada astoņiem mēnešiem, kopējais metālu eksports un imports samazinājās, attiecīgi par 4,1% un 0,3%. Šajā periodā melnajiem metāliem eksports samazinājās par 0,2%, bet imports palika nemainīgs, savukārt metāllūžņu eksports un imports samazinājās par attiecīgi 28,7% un 29,7%. Šos samazinājumus noteica zemās metālu cenas pasaules tirgū. Vienlaikus gan eksportētie, gan arī importētie metāli apjomi tonnās šajā periodā pat nedaudz ir pieauguši.

6.attēls **Latvijas metālu eksports un imports,** milj. EUR

|  |
| --- |
|  |

Avots: CSP

**6. Tendences Latvijas metāllūžņu tirgū**

Latvija ir neliels metāllūžņu tirgus un to iepirkuma cenas nosaka pasaules tirgus tendences. Latvijā metāllūžņu tirgū cenas atkarīgas no metālu biržas cenām, kam seko līdzi arī vietējie lūžņu iepircēji. Piemēram 2008. gada vidū tērauda gabarītlūžņu iepirkuma cena sasniedza 350 eiro par tonnu, bet jau septembrī tā bija vairs tikai ap 100 eiro par tonnu. Ap 2011. gada sākumu cenas atkal bija pieaugušas, sasniedzot 170-185 eiro par tonnu. 2014. gada beigās cenas svārstījās 195-205 eiro par tonnu robežās. Šobrīd cenas ir samazinājušās, nedaudz pārsniedzot 100 eiro par tonnu robežu. 2013.gadā Latvijas lielākie uzņēmumi metāllūžņu tirgū aptuveni 45% no kopējā metāllūžņu iepirkuma apjoma iepērk Latvijā. Lielākā daļa metāllūžņu tiek eksportēta, 90% no eksporta kravām nosūtot uz Turciju. Eiropas tirgus ir bez attīstības tendences, samazinās gan nodarbināto skaits metāla nozarē, gan produkcijas apjoms. Savukārt Āzijas tirgū piepildās ekspertu pirms vairākiem gadiem izteiktie brīdinājumi par burbuļa veidošanos rūpniecībā, tāpēc arī uz Āziju izejvielu eksportam ir tendence samazināties.

3.tabula.**Melno metāllūžņu (3A gabarītlūžņi) iepirkuma cenas Latvijā,** EUR/tonna

|  |  |
| --- | --- |
|  |  |
| Jūnijs 2008 | 349 |
| Septembris 2008 | 100 |
| Janvāris 2011 | 180 |
| Februāris 2013 | 175 |
| Oktobris 2014 | 205 |
| Novembris 2014 | 195 |
| Maijs 2015 | 210 |
| Oktobris 2015 | 105 |

1. *Worldsteel Short Range Outlook 2015-2016, October 2015;* *World Steel Association* [↑](#footnote-ref-1)